Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1993. évi LXXXVI. törvény módosítását.
Paragraph Index: 195

4. számú táblázat A kisebbségi biztos megyei munkalátogatásai 1999/18/II. szám Az országgyűlési biztosok szakmai párbeszédet folytattak az ORFK vezetőivel. Találkoztak a Magyar Köztársaság miniszterelnökével, akit tájékoztattak a Kormánynak, illetve az egyes minisztériumoknak tett ajánlásaik fogadtatásáról. Fogadták Pakisztán nagykövetét, a spanyol Alkotmánybíróság elnökét, valamint az izraeli igazságügy-minisztert. A Magyar Köztársaság elnökének kezdeményezésére és közreműködésével 1997 októberében az állampolgári jogok országgyűlési biztosa és általános helyettese találkozott a megyei jogú városok polgármestereivel. Kötetlen beszélgetés keretében megvitatták a mozgáskorlátozottak városi létével, az aktív korú nem foglalkoztatott állampolgárok rendszeres segélyezésével kapcsolatos elvárásokat és feladatokat. A résztvevők megállapították, hogy szükség van az azóta elfogadott nonprofit törvényre és azt, hogy a készülő esélyegyenlőségi törvényt támogatni kell. Egyetértettek abban is, hogy az önkormányzatok sokat tehetnek az érintett állampolgárok városi életbe való integrálódása érdekében. A Hivatal szervezésében került sor a megyei közigazgatási hivatalok vezetői számára 1997 októberében Noszvajon rendezett szakmai tanácskozásra. A munkamegbeszélés tárgya az aktív korú, nem foglalkoztatott állampolgárok rendszeres segélyezése terén kialakult helyi gyakorlat és az állampolgári jogok országgyűlési biztosa által a tárgyban folytatott vizsgálat tapasztalatai voltak. A megbeszélésen részt vettek a Belügyminisztérium és a Népjóléti Minisztérium illetékes vezetői, valamint meghívott elméleti és gyakorlati szakemberek. Ezeket a szakmai találkozókat hasznosnak tartjuk, mivel elősegítik a jogalkotók és jogalkalmazók közvetlen tapasztalatcseréjét. A Hivatal biztosította az országgyűlési biztosok és munkatársaik külföldi szakmai útjainak technikai hátterét. Gönczöl Katalin, Kaltenbach Jenő, Majtényi László és Polt Péter 1997 szeptemberében részt vettek az Izraelben megrendezett 6. Európai Nemzeti Ombudsmanok találkozóján. A konferencián Gönczöl Katalin — felkért előadóként — előadást tartott „A menedékjogra, a menekültekre, vendégmunkásokra és bevándorlásra vonatkozó európai együttműködés lehetőségei” címmel.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes